A Bizottság 225/2003/EK rendelete
(2003. február 5.)
a tartósított gombafélékre vonatkozó származási bizonyítványok és azok másodlatainak kiadására illetékes kínai hatóságok listája tekintetében a 2125/95/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 453/2002/EK bizottsági rendelettel [1] módosított, a feldolgozott gyümölcs- és zöldségfélék piacának közös szervezéséről szóló, 1996. október 28-i 2201/96/EK tanácsi rendeletre [2], és különösen annak 15. cikke (1) bekezdésére,
mivel:
(1) A kínai hatóságok a 2002. december 5-i szóbeli jegyzék útján elküldték a Bizottságnak a legutóbb az 1286/2002/EK rendelettel [3] módosított, a tartósított gombafélék vámkontingensének megnyitásáról és kezeléséről szóló, 1995. szeptember 6-i 2125/95/EK bizottsági rendelet [4] 10. cikkének (1) bekezdésében említett, az e harmadik országból származó tartósított gombák szabad forgalomba bocsátásához szükséges származási bizonyítványok és azok másodlatai kiadására illetékes kínai hatóságok teljes frissített listáját. Ennek eredményeképpen az említett rendelet II. mellékletét módosítani kell.
(2) Ugyanezen jegyzékben a kínai hatóságok arra kérték a Bizottságot, hogy a Kínából származó tartósított gombafélék Európai Közösségben történő szabad forgalomba bocsátásának kérelmezésekor ideiglenesen fogadja el az 1286/2002/EK rendelettel módosított 2125/95/EK rendelet II. mellékletében említett hatóságok bélyegzőjével és aláírásával ellátott származási bizonyítványok és másodlataik párhuzamos használatát az új bélyegzővel és aláírással ellátott származási bizonyítványokkal és másodlataikkal együtt. A behozatal zökkenőmentes folytatódásának érdekében erről a lehetőségről 2003. május 31-ig kell rendelkezni.
(3) Az e rendeletben előírt intézkedések összhangban vannak a Feldolgozottgyümölcs- és Feldolgozottzöldség-piaci Irányítóbizottság véleményével,
ELFOGADTA EZT A RENDELETET:
1. cikk
A 2125/95/EK rendelet II. melléklete helyébe e rendelet melléklete lép.
2. cikk
2003. május 31-ig a Kínából származó tartósított gombák Közösségben történő szabad forgalomba bocsátásának kérelmezésekor az importőr benyújthat olyan származási bizonyítványokat és másodlatokat, amelyek az 1286/2002/EK rendelettel módosított 2125/95/EK rendelet mellékletében felsorolt kínai hatóságok bélyegzőjével és aláírásával vannak ellátva.
3. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. február 5-én.